SKRIFTLIG FORESPØRGSEL E-0047/03

af Freddy Blak (GUE/NGL) til Kommissionen

(21. januar 2003)

Om: Statsligt monopol på spil i Danmark

Den 9. januar 2003 behandlede det danske Folketing første gang et lovforslag, som vil cementere det statslige monopol på spil. Den nye tipslov vil gøre det sværere end i dag for udenlandske bookmakere at komme ind på det danske marked for spil.

Dansk Tipstjeneste har ved lov monopol på spil i Danmark, og overskuddet går blandt andet til idrætsorganisationer, spejdere og politiske ungdomsorganisationer. Men udenlandske bookmakere har i de senere år taget en stor bid af kagen, og derfor har den danske regering foreslået en ny tipslov, som forbyder de udenlandske bookmakere at reklamere i danske medier, ligesom danskere med bopæl i Danmark ikke længere må arbejde for bookmakerne. Gør de det alligevel, risikerer de fængselsstraf og bøde.

Vil Kommissionen gøre rede for, om det danske monopol er en handelshindring? Vil Kommissionen dernæst gøre rede for, hvordan den har tænkt sig at komme handelshindringen til livs?

Svar afgivet på Kommissionens vegne af Frederik Bolkestein

(25. februar 2003)

Det ærede medlem henviser til et lovforslag, som, hvis det vedtages, vil gøre det sværere for udenlandske bookmakere at tilbyde og reklamere for deres tjenesteydelser til forbrugere på det danske marked. Medlemmet spørger Kommissionen, om dette lovforslag er i overensstemmelse med EF-traktatens princip om fri bevægelighed for tjenesteydelser. Uden at kunne drage en endelig og detaljeret konklusion på det indledende stadium, hvor forslaget befinder sig, vil Kommissionen dog understrege, at medlemsstaterne generelt har ret til at indføre restriktioner for udveksling af tjenesteydelser på tværs af landegrænserne, hvis det er begrundet i almene hensyn såsom forbrugerbeskyttelse eller opretholdelse af den offentlige orden i samfundet. I henhold til EF-Domstolens retspraksis er sådanne restriktioner i overensstemmelse med EF-traktaten, hvis de ikke er diskriminerende, og de står i rimeligt forhold til deres formål.

I forbindelse med den danske lovændring bemærker Kommissionen, at den offentlige interesse, der påberåbes i et notat fra den ansvarlige danske minister, er finansieringen af offentlige aktiviteter. Mere specifikt synes ændringerne at have to grunde. Den første er at yde økonomisk støtte til den danske hestesport, og den anden er at sikre, at den danske monopolindehaver, Tipstjenesten, ikke mister kunder. Ifølge Domstolens retspraksis kan ingen af disse økonomiske hensyn accepteres som gyldige almene hensyn, der kan berettige en restriktion for grænseoverskridende tjenesteydelser.

Kommissionen er villig til yderligere at undersøge det pågældende lovforslag, hvis den får mere specifikke oplysninger, med det formål at forhindre en eventuel overtrædelse af fællesskabsretten.

Dertil kommer, at det mere generelt måske vil interessere det ærede medlem at vide, at en række berørte parter, herunder medlemsstaternes udbydere af lotterispil, i forbindelse med udviklingen af en strategi for tjenester i det indre marked har påpeget, at der er behov for klarere retsregler på EU-plan for sådanne spilletjenester. Kommissionen vil overveje dette i forbindelse med arbejdet vedrørende tjenesteydelser i det indre marked. I denne forbindelse vil den tage hensyn til Domstolens retspraksis, hvorefter medlemsstaternes restriktioner for grænseoverskridende ydelse af bestemte former for spilletjenester i nogle tilfælde er i overensstemmelse med EF-traktaten i mangel af EU-lovgivning på området.